โตเกียวมารีนอัดฉีดตัวแทนพาท่องยุโรป
โตเกียวมารีนฯ จัดหนักไตรมาส 2 แข่งทำยอดขายไป ตุรกี อังกฤษ สู้ศึกวันหยุดยาว
20 ส.ค. 2554

โตเกียวมารีนฯ จัดหนักไตรมาส 2 แข่งทำยอดขายไป ตุรกี อังกฤษ สู้ศึกวันหยุดยาว
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า ไตรมาส 2 บริษัทจัดกิจกรรมทางการตลาดกับตัวแทน ด้วยการจัดการแข่งขันไปท่องเที่ยวที่ประเทศตุรกี อังกฤษ และจางเจียเจี้ย ที่จีน สำหรับเบี้ยใหม่ตั้งแต่ 1 ล้านบาทขึ้นไป ส่วนตัวแทนใหม่ ทำกิจกรรมแข่งขันการขายไปฮ่องกง หากทำยอดขายใหม่ได้ 2 แสนบาทขึ้นไป 
นายสมโพชน์ กล่าวว่า ไตรมาสแรกที่ผ่านมา บริษัทมียอดขายผ่านตัวแทน 80 ล้านบาท คิดเป็น 15% ของเบี้ยปีแรกทั้งปีที่ตั้งไว้ 550 ล้านบาท คาดว่าไตรมาส 2 การทำงานของตัวแทนจะกลับมาคึกคักขึ้น เพราะเริ่มเข้าที่เข้าทางหลังจากใช้เวลาในการให้ความรู้ด้านแบบประกัน และได้ตัวแทนใหม่มาเพิ่มอีก 200 คน รวมตัวแทนทั้งหมด 1,700 คน ซึ่งจะเริ่มทำงานพร้อมกัน แต่โดยปกติยอดขายใหม่จะเข้ามามากในไตรมาส 4 คิดเป็น 60% ของเป้าหมายทั้งปีที่วางไว้ หากไตรมาส 2 เราทำยอดขายได้ 15% และ ไตรมาส 3 ทำได้อีก 25% จะเป็นไปตามแผนที่วางไว้